Bejaarde man in Vanderbijlpark vermoor; vrou aangerandArgieffoto: SAPD/Facebook ŉ Bejaarde egpaar is Saterdag helder oordag in hul huis in Vanderbijlpark oorval. Die man is vermoor en die vrou erg aangerand. Ao. Simon Mafokazana, woordvoerder van die polisie, het aan Maroela Media gesê die egpaar is deur die loop van Saterdagoggend deur twee rowers in hul huis in De Foreststraat gekonfronteer, nadat die verdagtes ŉ venster gebreek het om toegang tot die huis te verkry. Volgens Mafokazana het die rowers die vrou aangerand en in ŉ badkamer vasgebind voordat hulle haar man elders in die huis aangeval het. Hulle het die man verwurg en met enkele items uit die huis op die vlug geslaan. Mafokazana het gesê die mans het vermoedelik nie vuurwapens by hulle gehad nie, maar kon nie bevestig of hulle wel ander wapens by hulle gedra het nie. Hy kon ook nie onmiddellik die name en ouderdomme van die slagoffers bekendmaak nie, maar het gesê die egpaar was in hul 70s. Corne Cronje, AfriForum se veiligheidsvoorsitter in Vanderbijlpark, het aan Maroela Media gesê hy weet van die voorval, maar baie min inligting is tans beskikbaar. Volgens Cronje het die verdagtes selfone en R600 kontant uit die huis gesteel. Hy sê die vrou is glo in ŉ ernstige toestand. Mafokazana het gesê ŉ saak van moord en huisbraak word ondersoek. Niemand is nog in hegtenis geneem nie.